**Adevărul este că...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Şi mângâierile pot ucide..."

Alda Merini

- M-ai condamnat să-mi ispăşesc pedeapsa

La capătul răbdării, până când

O să-mi cuprinzi în podul palmei coapsa

Şi buzele o vor urma arzând.

Aş fi murit pe eşafod, ştii bine,

De mi-ai fi spus că fagurii sunt plini

Cu miere şi otravă, dar reţine,

Aş fi murit pe rozele cu spini

Şi-aş fi-nviat în zorii unei zile

Deasupra ta, în florile de măr

Sau pe un cer cu lacrimi de zambile

Să desluşeşti întregul adevăr.

- Ți-am spus că vreau să mângâi pe-ndelete

Curbura coapsei tale, să alint

Cu buze reci papilele secrete

Când tu mi le aprinzi c-un strop de-absint.

Și dacă mor, mai dă-o-ncolo moarte,

O voi privi în ochi plin de sarcasm

Că nu e dat oricui să aibă parte,

De poezie nudă și orgasm

În viața asta sau în celelalte,

Oricât ar fi sărmanul de pios.

Să prinzi în aripi zborurile-nalte

Îți trebuie destin de albatros.

Liliana Trif Ioan Grigoraș